CELEX: 32016D1610
Language: lv
Date: 2016-09-07 00:00:00
Title: Komisijas Lēmums (ES) 2016/1610 (2016. gada 7. septembris) par atsauces uz saskaņoto standartu EN 13383-1:2002 “Akmeņi hidrotehniskām būvēm – 1. daļa – Specifikācijas” publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Regulu (ES) Nr. 305/2011 (Dokuments attiecas uz EEZ)

8.9.2016   
            
            
               LV
            
            
               Eiropas Savienības Oficiālais Vēstnesis
            
            
               L 240/6
            
         KOMISIJAS LĒMUMS (ES) 2016/1610
   (2016. gada 7. septembris)
   par atsauces uz saskaņoto standartu EN 13383-1:2002 “Akmeņi hidrotehniskām būvēm – 1. daļa – Specifikācijas” publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Regulu (ES) Nr. 305/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK (1), un jo īpaši tās 18. pantu,
   tā kā:
   
               (1)
            
            
               Saskaņā ar Regulu (ES) Nr. 305/2011 tiem saskaņotajiem standartiem, kas paredzēti 17. pantā, jāatbilst tās saskaņotās sistēmas prasībām, kas ir noteiktas minētajā regulā vai ar to.
            
         
               (2)
            
            
               Eiropas Standartizācijas komiteja (CEN) 2002. gada maijā pieņēma saskaņoto standartu EN 13383-1:2002 “Akmeņi hidrotehniskām būvēm – 1. daļa – Specifikācijas”. Atsauce uz standartu pēcāk tika publicēta Eiropas Savienības Oficiālajā Vēstnesī.
            
         
               (3)
            
            
               Kipra 2015. gada 12. augustā saskaņā ar Regulas (ES) Nr. 305/2011 18. pantu cēla oficiālu iebildumu pret saskaņoto standartu EN 13383-1:2002. Oficiālā iebilduma pamatā bija minētā standarta 5.2. punkta iekļaušana, kurā paredzēta pamatīpašības – blīvuma – robežvērtība, nosakot, ka minimālais blīvums attiecīgajiem izstrādājumiem ir 2,3 Mg/m3.
            
         
               (4)
            
            
               Kipra apgalvo, ka, ņemot vērā hidrotehniskām būvēm paredzēto akmeņu ieguves apjomu Kiprā un to atbilstību minētajai blīvuma minimālajai robežvērtībai, šo izstrādājumu pieprasījumu nevar apmierināt. Tā vietā Kipras iestādes vairākas desmitgades krasta aizsargbūvju celtniecības darbos ir veiksmīgi izmantojušas hidrotehniskām būvēm paredzētus akmeņus ar mazāku blīvumu, kas pēc šo iestāžu teiktā nav radījis izturības un/vai stabilitātes problēmas.
            
         
               (5)
            
            
               Turklāt iesaistītās CEN iestādes ir apgalvojušas, ka izturība tiek pienācīgi pārbaudīta ar citiem EN 13383 standartā paredzētiem izturības testiem, nepiemērojot minēto blīvuma robežvērtību.
            
         
               (6)
            
            
               Turklāt Kipra uzsvēra, ka par minētās robežvērtības atcelšanu CEN jau ir bijis pozitīvs balsojums saistībā ar jaunas EN 13383 standarta redakcijas izstrādāšanu.
            
         
               (7)
            
            
               Hidrotehniskā būvēm paredzēto akmeņu blīvums ir viena no pamatīpašībām, kurai ir jāatbilst pamatprasībām būvniecības darbos, kas saistīti ar krasta aizsargbūvju celtniecību. Tomēr šajā kontekstā lietotajās aprēķinu formulās tiek izmantoti arī citi faktori, piemēram, izmantojamā akmens izmēri un lielums. Ir pierādīts, ka tādu pašu aizsardzības līmeni var panākt ar mazāka blīvuma akmeni, jo to kompensē, izmantojot lielākus akmens blokus.
            
         
               (8)
            
            
               Pamatojoties uz standarta EN 13383-1:2002 saturu, kā arī Kipras, citu dalībvalstu, CEN un nozares pārstāvju iesniegto informāciju, pēc apspriešanās ar komiteju, kas izveidota saskaņā ar Regulas (ES) Nr. 305/2011 64. pantu, un kā paredzēts minētās regulas 18. pantā, ir panākta vienošanās, ka blīvuma robežvērtību, kas noteikta minētā standarta 5.2. punktā, varētu izslēgt no Eiropas Savienības Oficiālajā Vēstnesī publicētās atsauces darbības jomas.
            
         
               (9)
            
            
               Minēto iemeslu dēļ minētā standarta 5.2. punktā paredzētā blīvuma robežvērtība nav nepieciešama, lai attiecībā uz saskaņoto standartu izpildītu prasības, kas paredzētas Regulā (ES) Nr. 305/2011 vai ar to.
            
         
               (10)
            
            
               Atsauce uz standartu EN 13383-1:2002 aizvien būtu jāpublicē Eiropas Savienības Oficiālajā Vēstnesī, bet ar ierobežojumu, ar kuru minētā standarta 5.2. punktā paredzētā blīvuma robežvērtība tiek izslēgta no tā darbības jomas,
            
         IR PIEŅĒMUSI ŠO LĒMUMU.
   1. pants
   Atsauci uz saskaņoto standartu EN 13383-1:2002 “Akmeņi hidrotehniskām būvēm – 1. daļa – Specifikācijas”Eiropas Savienības Oficiālajā Vēstnesī publicē ar ierobežojumu. Ar šo ierobežojumu no publicētās atsauces darbības jomas izslēdz minētā standarta 5.2. punktā paredzēto blīvuma robežvērtību.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 7. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 88, 4.4.2011., 5. lpp.